DEVIATY LIST RODIČOM

(dieťa je vo veku medzi dvadsiatym prvým a dvadsiatym štvrtým mesiacom)

Milí rodičia!

Iste sa začudujete, keď vytiahnete fotografiu, na ktorej sa usmieva vaše dieťa pri torte k jeho prvým narodeninám, a porovnáte ju s najnovšou fotografiou. Badáte výrazné rozdiely? Sotva. Kupujete mu šaty o číslo väčšie, a to je vari jedinú zmena. Tvárička nadobudla charakteristické črty už pred desiatimi mesiacmi. Keď si pomyslíte, ako veľmi sa bábätko zmenilo v prvom roku života, máte dojem, že teraz nastala v jeho vývoji akási stagnácia. Pritom sa dieťa sústavne učí a prijíma nové dojmy. Jeho pokroky sa však tak nebadateľne zakliňujú jeden do druhého, že my, dospeli, ich často ani nevnímame. Kým v prvých mesiacoch ste zachytili všetko — prvý úsmev bábätka, chytanie, sedenie, lezenie, státie a prvý zúbok, teraz si sotva povšimnete, že poldruharočné dieťa dokáže bez pomoci vyliezť na stoličku a odvážne z nej zoskočiť. Je to azda udalosť, keď prelistujete obrázkovú knižku a rozpozná mnohé predmety? Že správne drží lyžicu a neprevracia tanier s kašou, vyhýba sa horúcemu sporáku, dodržiava vaše príkazy, stisne vypínač a — koncom druhého roku dokonca ide riadne po schodoch? Na tieto nepatrné, každodenné úspechy si neskoršie nikto nespomenie, a pritom sú pre malé dieťa azda náročnejšie ako neskôr univerzitné štúdium.

Sú to vaše úspechy, milí rodičia! Bez vašej pomoci by dieťa nikdy nedosiahlo ciele, ktoré mu písala príroda. V mnohých odboroch by beznádejne zlyhalo a sotva by ich neskoršie dohnalo.

Tešte sa z jeho malých výkonov, majte spolu s ním radosť zo znovunájdeného gombíka, z nového slova, zo zatúlanej lopty. To vynahradí všetku námahu, ktorú práve dvojročné deti vynakladajú. Už nie ste neskúsení rodičia. Už poznáte veľa výchovných receptov, ktoré uľahčia život vám i vášmu dieťaťu. Iste ste si už osvojili svojský humor, ktorý pomáha zaneprázdneným otcom a matkám preniesť sa cez všetky ťažkosti.

Vaše dieťa vám totiž chystá nové prekvapenie: učí sa otvoriť dvere. Viete, čo to znamená? Človiečik chce ísť von.

Malý utečenec

V tejto dobe nejeden rodič zažije, že dieťa odbehne, nevedno kam. Zmizne náhle, sotva to ktosi zbadá. Nemôžete to pochopiť. Veď dosial chcelo byť stále vo vašej blízkosti a malo strach zo schodišťa, z brány a obzvlášť z cudzích ľudí. Teraz ho nájdete vonku, pri iných deťoch. Nehrá sa s nimi, len sa im prizerá. A vôbec vám nerozumie, keď mu vyčítate, že sa bez slova stratilo. Veď ono nechcelo utiecť. Hľadalo iba novú spoločnosť. Ešte sa im prihovoriť; zatiaľ ich len pozoruje. Dvojročné dieťa sa oveľa viac zaujíma o iných ľudí ako predtým.

Príležitostne už môže stráviť hodinku u známych, najmä keď matka musí ísť k zubárovi, alebo chce nerušene nakupovať. Tieto výlety však nemajú trvať pridlho. Malé deti nemajú pojem o čase. Odchod znamená pre nich absolútne rozlúčenie. Ešte musia hodne zakúsiť, kým pochopia, že mama sa čoskoro vráti.

Prví kamaráti

Dieťa potrebuje výmenu názorov medzi rovesníkmi. Musí si predsa zmerať svoje sily! Aké šťastie, že vo svete obrov jestvujú aj trpaslíci, medzi ktorými platia celkom iné pravidlá. Títo malí ľudkovia neberú ohľad na nikoho; pokúšajú presadiť sa všetkými prostriedkami, a veru nie najjemnejšími. Napriek tomu sa navzájom priťahujú. Učia sa spolu prispôsobovať a uplatňovať. Nebráňme deťom vzájomne sa poznávať. Navykajme ich na seba, či už na ihrisku, alebo výmennými návštevami.

Skutočné priateľstvá v tomto veku neexistujú, preto ich nasilu nevynucujme. Tak isto neporovnávajme vlastné dieťa s druhými.

Azda je vám občas ľúto, že už nie ste jedinými spoločníkmi vášho dieťaťa. Dosiaľ ste sa s ním iba vy delili o jeho úspechy a dobrodružstvá, iba vy ste ho chránili a formovali. Teraz ho vychováva aj iné prostredie. Čím viac sa s ním dieťa stýka, o to väčšmi ho ovplyvňuje. Tak je to správne. Bez týchto skúseností by sa dieťa nemohlo pripraviť na neskorší tvrdý život. Domáca atmosféra ho bude naďalej obklopovať ako ochranný plášť. Natoľko mocné je už vaše vychovávateľské umenie.

Keď príde návšteva

Dieťa sa ešte stráni ľudí, ktorých často nevidí. Pre rodičov to však nie je dôvod, aby sa vzdávali každej návštevy. Naopak, čím častejšie sa dieťa stretáva s ľuďmi, tým je sebavedomejšie.

Dieťa potrebuje čas, aby zaujalo postoj k novým osobám. Len nasilu podá ruku cudzej tete. Vynútený pozdrav ho znechutí voči každému hosťovi. Napokon ani dospelí neprejavujú svoju priazeň bez výberu. Rozdiel medzi chladnými zdvorilostnými úklonmi a srdečnou náklonnosťou dieťa nedokáže rozoznať. Najprv musí ľudí výdatne študovať, kým sa k nim priblíži. Keď im ukáže chrbát, má pre to iste svoje dôvody. Dieťa sa ešte nemusí za svoje prejavy hanbiť. Veď sa ešte len učí ľudí poznávať. Najrýchlejšie nadobudne dôveru k osobám, ktoré si ho spočiatku ani len nevšimnú.

Druhé dieťa

Príchod súrodenca vyvolá takmer vždy duševnú krízu prvého dieťaťa. Súrodenecká láska nie je vôbec samozrejmá. Mnohí rodičia sú z toho sklamaní. Ako sa vyrovnať s touto situáciou? Na to je jednoduchý recept: lásku nedeliť, ale zdvojnásobiť. Táto schopnosť uchráni rodičov pred tým, že by sa jednostranne venovali jednému dieťaťu a druhé zanedbávali. Nebezpečenstvo tkvie v tom, že dojča je navonok úplne odkázané na stálu opateru, kým prvorodený pôsobí rozumným dojmom. Pozor, zdanie klame! Starší je takisto bezmocný. Musí sa vyrovnať s tým, že už nie je jediným stredobodom rodiny; často sám, lebo rodičia sú priveľmi zamestnaní bábätkom.

Z tohto duševného konfliktu vyvierajú mnohé netypické reakcie. Dospelým sa zdajú neprirodzené. Z hľadiska dieťaťa sú normálne.

Veľa detí sa horlivo zúčastňuje príprav pre bábätko, a potom ho zrazu nemôžu zniesť. Najradšej by ho vyhodili oknom alebo ho „pochovajú“ pod hromadou hrubých kníh, či schovajú pod vankúš, štípu a trápia ho. Vôbec si neuvedomujú, že sa dopúšťajú čohosi zlého. Naopak, myslia si, že takto sa votrelca navždy zbavia. Predsa aj veľkí niekedy odstraňujú zbytočné predmety!

Žiarlivosť u prvého

Nerozčuľujte sa, keď váš prvorodený prejaví egoistické sklony. Preto ešte nemusí byť čiernou ovcou rodiny. Všetky malé deti sú v podstate egoistické. Príchod cudzieho bábätka ich navyše zbavil prvenstva v rodine. Môže taká prudká zmena zostať bez následkov? Istotne nie. Prežíva ju každé dieťa, i keď nie rovnakým spôsobom. Utiahnutejšie deti prejavujú nenávisť psychickými poruchami: odrazu sa znovu pomočujú, trpia nespavosťou, stávajú sa uzavretými, spurnými, nepriateľskými. Obzvlášť ťažko sa prispôsobujú rozmaznané deti. Tieto musíme už vopred starostlivo pripraviť.

Scény žiarlivosti by sa nemali trestať ostro. Stačí, keď matka svojmu prvorodenému jemne vysvetlí, aké sú zbytočné. V kritickom čase ho v zvýšenej miere zahŕňame rodičovskou láskou — len si uchová voči nám dôveru. Pomaly ho zapojíme ako veľkého partnera do opatery bábätka. Môže priniesť fľašku, pudrovať mu tielko, umývať hrkálky. Spočiatku dojča ešte veľa spí. Takto sa matka môže venovať najstaršiemu takmer tak plne, ako kedysi. Nedajme sa však oklamať priveľkou „krivdou“, ktorá dieťa postihla. Maznaním súrodeneckú lásku nevzbudíme. Deti rýchlo vybadajú našu chvíľkovú slabosť a budú čoraz požadovačnejšie.

*Ešte* raz byť mladým

Prvorodení chcú byť niekedy sami malým bábätkom a žiadajú si tú istú opateru ako ich malý súrodenec. Prečo im to odoprieť? Vážne im pripra­víme fľašku mlieka, zavinieme do plienok a pono­re na rukách. Buďme však dôslední. Aj starší musí ísť do postieľky presne tak, ako dojča. Po chvíli ho to omrzí. Zrazu bude chcieť byť opäť veľký. Bude dokonca ochotný sám od seba prevziať malé úlohy. Aj bábätko začne mať rád, lebo sa presvedčil, že nemá nijaké prednostné práva. Vidíte, milí rodičia, ako zázračne pôsobí niekedy, dieťaťu v niečom vyhovieme!

U niektorých detí prebieha obdobie prispôsobovania sa rýchlo, u iných trvá mesiace, ba i roky, najmä vtedy, ak dospelí bezmyšlienkovite uprednostňujú malé. Dieťa zanevrie aj na hostí, ktorí priveľmi obdivujú bábätko a na neho zabúdajú. Ako sa staršie dieťa vysporiada s duševnou krízou, závisí od nás, rodičov. Šikovnou výchovou vytvoríme pravý predpoklad pre dobrý súrodenecký vzťah.

Ako pripravíme dieťa na príchod bábätka? Už niekoľko týždňov pred jeho narodením mu rozprávame o ňom, ako sa budeme všetci oň starať, a ako ho budeme mať radi pre jeho bezmocnosť a slabosť. Pre malé dieťa je doba vyčkávania dosť dlhá. Aby sa necítilo naraz odstrčené, premiestnime jeho postieľku už vopred na určené miesto. Takto nebude dávať presťahovanie do súvisu s novorodencom.

Keď mladšie dieťa dostane darček, musíme obdarovať aj druhé. Rovnakou mierou rozdávame aj našu nežnosť a lásku.

Nezabudnime nikdy: i keď sa mladšie dieťa prvému podobá, je určite iné, a preto bude potrebovať aj iné zaobchádzanie. Milujte každé dieťa také, aké je. Takto sa aj ony budú navzájom rešpektovať a nažívať v svornosti a láske.

Deti a zvieratá

V druhom roku života začne dieťa rozlišovať veci pohyblivé a nehybné. Časom zbadá napr. rozdiely medzi vozidlami a zvieratami. „Pe“ alebo niečo inšie, povie dieťa najprv na všetko, čo sa pohybuje; okrem ľudí. Ale vždy je to ešte ten istý pojem pre všetky zvieratá. Rozoznať mačku od psa sa naučí až neskoršie. Keď sa mu ktorýsi priplichtí pod nohy, náš „vedec“ sa hneď pustí do bližšieho výskumu. Pritom sa neokúňa, ani nepostupuj práve najtaktnejšie. Psíka chmatne za chvost mačku šklbne za uši, papagája stíska — všetko zo samej lásky a túžby po novom. Dieťa v tomto veku sa ešte nevie vžiť do situácie iných. Zaobchádza s nimi práve tak, ako so svojím macíkom, ktorého nesmierne ľúbi. A predsa mu vytrhlo ruky a nohu. Prečo by sa malo ináč chovať k živým zvieratkám? Veru, pre domáce zviera iste nie je slasť spolunažívať s malým ukrutníkom.

Z hygienických dôvodov majú dospelí oprávnené pochybnosti. Ak žijú malé deti a zvieratá pod jednou strechou, rodičia musia dbať o čistotu dvojnásobne.

Hádam radšej počkajme s mačičkou či psíkom, keď bude dieťa rozumnejšie, a aj ono bude mať viac zo štvornohého kamaráta. Možno, že sa stane jeho najlepším priateľom. Nejeden človek má pred zvieraťom strach. Obyčajne sa spája so zlou spomienkou — buď ho kedysi susedov pes vyľakal, alebo ho poškriabal kanárik. Také zážitky nevedia mnohí ľudia zabudnúť, pre nich bude zviera navždy hrozný dravec. Rodič potrebuje veľa šikovnosti, aby naučil dieťa nebáť sa zvierat a súčasne ho chránil, aby svojou nešikovnosťou nevyvolalo nebezpečné situácie. Počet úrazov spôsobených zvieratami v tomto dôverčivom veku dieťaťa je obzvlášť vysoký.

Ako máme teda postupovať? Namiesto strachu vzbuďme v dieťati rešpekt pred tvorom, ktorý je takisto Božím stvorením. Vysvetlime mu, že zvieratá nie sú „zlé“, sú iba iné ako človek. „Pes breše, lebo ti chce povedať dobrý deň“, poučí matka dieťa. „Ale pohladkať ho môže len jeho panička.“ A vzápätí sa so psom lúči: „Nie, Dunčo, my ti nič neurobíme, dovidenia!“ Celá historka v štyroch vetách. Dieťa má o čom premýšľať. Možno sa bude v kuchyni hrať na psa. Ale potom to matka musí prijať s úsmevom. Veď je jeho panička.

*Rada pre mladé matky*

Niet divu, že nejedna mladá mamička, ktorá je od rána do večera na nohách a sústavne sa vrtí okolo svojho malého nezbedníka, nemá večer náladu pre svojho manžela. Môžeme vám čosi poradiť? Nedajte to často najavo. Ukážte partnerovi, že hlavou rodiny je on, nie dieťa. Doprajte mu, aby sa občas mohol venovať svojim záľubám, aj keď ho zavše vylákajú z domu. Strata slobody je v mladej rodine nebezpečný pocit. Ani jeden z partnerov by ho nemal zažiť. Vy, milá mladá mamička, viete už zaobchádzať s deťmi, váš manžel vás v tom ťažko napodobní. Preto uznajte jeho úsilie dvojnásobne. Možno si musíte ináč rozvrhnúť svoj denný plán, najmä ak chcete byť pre muža svieža a pekná. Aj to patrí k nášmu receptu. Žena, ktorá sa chce páčiť, dáva najavo svoju priazeň. Nezabudnite na to.

*Deti s chybou*

Neznepokojujte sa, ak má vaše dieťa chybu. Iste nie ste so svojím problémom sami. Hádam vás povzbudí aj vedomie, že veľa rodičov prežíva podobný osud. Výmenou skúseností sa neraz obohatíte o cenné poznatky. Predovšetkým sa musíte pokúsiť vymaniť malého pacienta z jeho nevládnosti a pomôcť mu i napriek jeho utrpeniu byť samostatným. Nesmiete mu dať pocítiť, ako veľmi ho ľutujete. Vaším stálym, trpezlivým povzbudzovaním nájde silu nahradiť svoje nedostatky v iných oblastiach. K tomu potrebujeme veľa jemnosti, ale veď vy poznáte svoje dieťa už dlho, a sami viete, čo najviac potrebuje. Vašu lásku.

Postihnuté deti potrebujú ešte čosi naviac: dôveru k svojmu okoliu. Preto musíte svojmu malému dávať čo najviac príležitostí poznávať iných ľudí. Púšťajte ho bez obáv medzi zdravé deti. Všeličo od nich preberie a iste nebude dlho stáť bokom. V tomto veku sa ešte v hre nedostatky stratia.

Iste ste si už dávno odvykli citlivo reagovať na netaktné poznámky iných ľudí. Váš vecný postoj sa raz prenesie aj na dieťa. Ak chcete, aby vaši príbuzní a susedia rozumeli vašim problémom, nesmiete sa uzatvárať. Hovorte otvorene o svojich starostiach. To je najlepší liek! Platí aj pre rodičov zdravých detí. Nesnažte sa vyrovnať s trápením sami, ale podeľte sa oň so svojimi najbližšími.

Dôvera rastie

Práve teraz, keď dieťa podnikavo nadväzuje prvé vzťahy k okolitému svetu, je domáce ovzdušie dôležité. Dieťa musí cítiť rodičovskú ochranu; len potom má pevný bod, z ktorého môže zdolávať svoj detský svet.

Rodičia so svojím porozumením a účasťou, so svojou dobrotou a prísnosťou, spoľahlivosťou a rozvahou sú súčasne zárukou pre dieťa, že Boh nemôže byť menej spoľahlivý, menej dobrý a menej milý. V dôvere k rodičom rastie dôvera dieťaťa k Bohu.

*Rozhovor lásky*

Dvojročné dieťa začína rozumieť, že je majetkom Boha a že sa oň Boh postará. To je jeho druhá veľká skúsenosť v jeho vzťahu k Bohu. Boh nie je len všemocným vládcom, je aj pomocníkom a ochrancom. Dieťa už cíti, že mu patrí akýmsi nepochopiteľným spôsobom.

Nepotrvá dlho, a dieťa povie: „Veľký Bože, Petrík ťa má rád. Amen.“ Dozvie sa, že Boh, ktorý ho miluje, chce, aby ho aj ono milovalo. Že jeho láska je odpoveďou na Božiu lásku. Jeho rozhovor s Bohom je rozhovorom lásky, neoplýva slovami, ale prináša skúsenosť. Dieťa sa učí ďakovať Bohu. Učí sa od neho prijímať, ale i dávať.

Dvojročné dieťa je ešte primalé, aby porozumelo niečo z príbehov Boha a ľudí, z príbehov zo Svätého písma. Ale o svojich vlastných zážitkoch s Bohom vie už celú kopu. Vie, že Boh dáva rast kvetom na lúke, ktoré ono trhá svojimi nemotornými rúčkami a z ktorých sa teší. Počuje, že rodičia ďakujú Bohu za jedlo.

Aj naše dieťa je spokojné, tlieska rúčkami, ďakuje. Možno už tuší, že s Bohom súvisí nielen radosť. Pamätá sa, ako sa matka za neho modlila, keď bolo choré. To bola pre dieťa útecha. Útecha a radosť sa úzko spájajú s Bohom — naše dieťa to síce ešte nechápe rozumom, ale túto skúsenosť už srdcom spoznalo. Čoskoro porozumie, že Boh je vždy nablízku, aj vtedy, keď rodičia nie sú pri ňom.